Državni tajnik Colin Powell u Tajlandu i Indoneziji (3/1/05) - 2005-01-03
Vojni helikopteri iz Sjedinjenih Država, Indonezije i Australije započeli s izbacivanjem paketa s hranom; odvoze ljude iz izoliranih se
Indonezijsko ministarstvo zdravstva objavilo je da su u razornom potresu i tsunamiju, u toj zemlji, poginule 94 tisuće ljudi čime je broj ukupno poginulih prešao 140 tisuća. Broj poginulih povećava se svakog dana dok se humanitarni djelatnici probijaju u područja koja su od katastrofe, 26. prosinca, ostala odsječena od svijeta. Koordinator Ujedinjenih naroda za humanitarne akcije, Jan Egeland, izjavio je da milijun i 800 tisuća ljudi u južnoj Aziji i istočnoj Africi treba pomoć u hrani. Vojni helikopteri iz Sjedinjenih Država, Indonezije i Australije započeli su s izbacivanjem paketa s hranom te odvoze ljude iz izoliranih sela. Međunarodni zdravstveni djelatnici izražavaju bojazan da bi mnogi preživjeli mogli umrijeti od zaraznih bolesti poput kolere i malarije. ****** Glavni tajnik Ujedinjenih naroda Kofi Annan izjavio je da će za obnovu južne Azije možda trebati i do deset godina. Kasnije ovog tjedna Annan se sastaje sa svjetskim čelnicima u Jakarti, u Indoneziji, na summitu o humanitarnoj pomoći žrtvama i najboljem načinu raspodjele do sada prikupljenih dvije milijarde dolara. Tom će skupu nazočiti i američki državni tajnik Colin Powell koji je jučer otputovao u regiju. Tijekom posjeta Powell će obići pogođena područja Tajlanda i Indonezije. ****** U naporima da se humanitarna pomoć dopremi u južnu Aziju važnu ulogu ima i više desetaka američkih vojnih brodova i zrakoplova. Mornarički helikopteri izbacuju humanitarne pošiljke nad područjima koja su odsječena od svijeta. Veliki transportni zrakoplovi prevoze humanitarnu pomoć u niz zemalja koje su pogođene ovom elementarnom katastrofom. Nekoliko brodova raspolaže kapacitetima za proizvodnju stotina tisuća litara pitke vode dnevno. Na njima se nalaze i zalihe medicinskih potrepština, te bageri i kamioni koji će pomoći u raščišćavanju ruševina i obnovi. ****** Indonezijske vlasti su priopćile da je vojska ubila trojicu separatističkih pobunjenika u pokrajini Aceh, unatoč primirju kojeg su obje strane proglasile prošlog tjedna nakon razornog potresa i tsunamija. Vojni glasnogovornik je rekao da su pobunjenici ubijeni nakon što su napali konvoj humanitarne pomoći za žrtve plimnih valova. Glasnogovornik pobunjenika negira napad na konvoj.